Супрацоўнікі сілавых ведамстваў захоўваюць пільную ўвагу да ўсяго, што звязана з Алесем Бяляцкім. На Кастрычніцкай плошчы Мінска 23 жніўня былі затрыманыя шэсць праваабаронцаў (Алег Мацкевіч, Вікторыя Равінская, Дзмітрый Салаўёў, Марына Статкевіч, Алена Лапцёнак і Алесь Абрамовіч), якія праводзілі акцыю салідарнасці з арыштаваным Алесем Бяляцкім. Яны раздавалі ўлёткі ў падтрымку Бяляцкага, прыкладна праз дзесяць хвілін усе былі затрыманыя супрацоўнікамі ДАІ і міліцыі, а потым дастаўленыя ва УУС Цэнтральнага раёна Мінска. Пасля складання пратаколаў, зняцця адбіткаў пальцаў і фатаграфавання затрыманых адпусцілі.